Vabaabielu
Vabaabielu ehk mitteabieluline kooselu on ametlikult registreerimata kooselu. See tehakse isikute vahel kindlaks faktiliste asjaolude või tunnuste abil. Mitteabielulises kooselus elavaid isikuid nimetatakse elukaaslasteks. Eestis puudub registreerimata kooselul juriidiline kaitse. Mõnes Euroopa Liidu riigis on vabaabielu võrdsustatud registreeritud abieluga. Mitteabielulise kooselu peamised tunnused on järgnevad: (eeldatakse, et tegemist on mehe ja naise vahelise heteroseksuaalse kooseluga); funktsioonilt ja sotsioloogiliselt olemuselt sarnane abieluga, kuid puuduvad avaliku võimu poolt ettenähtud formaalsed tunnused (riiklik abielu registreerimine); asjaosaliste enesemääratlus; ühine eluase, ühine majapidamine; ühised lapsed võivad, kuid ei pea kuuluma mitteabielulise kooselu juurde; omavaheline intiimsuhe; suhte kestvus, mis ei ole ettekavatsetult ajaliselt piiritletud. Õigusaktidest on vabaabielu defineerinud Vabariigi Valitsuse 1999. aasta määruses nr 82 “2000. aastal toimuva rahva ja eluruumide loenduse loendusküsimustiku, loenduslehtede vormide ja loenduseeskirja kinnitamine”, mille kohaselt on vabaabielus isik, kes ei ole seaduslikult abielus, kuid kes enesemääratluse kohaselt on oma elukaaslasega abielulistes suhetes ning kellel on elukaaslasega ühine püsielukoht.